
Παρουσίαση του  μυθιστορήματος της Ευρυδίκης Περικλέους-Παπαδοπούλου
 Ως αληθώς 
Η ζωή της Χαρίτας Μάντολες
στο Σπίτι της Κύπρου

Το Σπίτι της Κύπρου και οι Εκδόσεις Νεφέλη παρουσιάζουν την Τετάρτη 13 Μαΐου 2015 και ώρα 20:00 στο Σπίτι της Κύπρου, Ξενοφώντος 2Α, Σύνταγμα, το  μυθιστόρημα της Ευρυδίκης Περικλέους-Παπαδοπούλου Ως αληθώς Η ζωή της Χαρίτας Μάντολες.
	Χαιρετισμό θα απευθύνει ο Πανιερότατος Μητροπολίτης Κυρηνείας κ.κ. Χρυσόστομος.	
Για το βιβλίο θα μιλήσουν ο κ. Πέτρος Παπαπολυβίου, Αναπληρωτής Καθηγητής Σύγχρονης Ελληνικής Ιστορίας του Πανεπιστημίου Κύπρου με θέμα: Η ιστορία της Χαρίτας Μάντολες στο μυθιστόρημα «Ως αληθώς» της Ευρυδίκης Περικλέους-Παπαδοπούλου, ο κ. Χριστόφορος Χαραλαμπάκης,  Καθηγητής Γλωσσολογίας του Πανεπιστημίου Αθηνών, με θέμα: Η γλώσσα και το ύφος του μυθιστορήματος  «Ως αληθώς» και ο κ. Κωνσταντίνος Κασίνης, Καθηγητής Μεταβυζαντινής και Νεώτερης Ελληνικής Φιλολογίας του Πανεπιστημίου Αθηνών, με θέμα: Ως αληθώς: η αλήθεια της μυθοπλασίας.
	Αντιφώνηση  από την Χαρίτα Μάντολες και τη συγγραφέα. 

Η Ευρυδίκη Περικλέους-Παπαδοπούλου γεννήθηκε στη Λευκωσία.  Είναι Διευθύντρια Πολιτισμού στο Grammar School Nicosia.  Έγραψε ποίηση, θέατρο, διηγήματα, έρευνα.  Βιβλία της κυκλοφορούν από τον εκδοτικό οίκο Νεφέλη στην Αθήνα.  Πήρε Κρατικό Βραβείο Ποίησης το 2005 για την ποιητική της συλλογή Χώρας Ιστόρησης.  Ολόκληρο το έργο της μελοποιήθηκε από τον μουσικοσυνθέτη Μιχάλη Χριστοδουλίδη. Θεατρικά έργα της βραβεύτηκαν από το Υπουργείο Παιδείας και Πολιτισμού της Κύπρου, το Θέατρο ΕΝΑ και τον Θεατρικό Οργανισμό Κύπρου.  Έργα της  ανέβηκαν στη σκηνή.  Ποιήματα, διηγήματα και θεατρικά έργα της έχουν μεταφραστεί  σε αρκετές ξένες γλώσσες.

Το οδοιπορικό καταγράφει από κει που κοιτάζεις Όρκα μια θάλασσα. Κάποτε ήταν ολάκερη δική της, σαν το πρώτο φως των λεμονανθών του Καραβά, τα φύλλα της ελιάς στο καπνιστήρι, η αλήθεια της μετάληψη, η αξιοπρέπεια αντίδωρο, να κρέμονται εικόνισμα στο στήθος χρόνους τριάντα τέσσερις, οι λέξεις μυλόπετρες, εισβολή, θάνατος, αγνοούμενοι, προσφυγιά, συνοικισμός.

Μακραίνει η νύχτα, μα οι αντοχές της καταγράφουν τη σφαγή με την ίδια κραυγή, «που είναι ο άντρας μου, Ραούφ Ντενκτάς;». Επιστρέφει στα ελιοχώραφα του χωριού της σκάβοντας με τα χέρια τη ίδια ελιά για λείψανα του Αντρίκου, του πατέρα της, των άλλων. Εναναποθέτοντας, ως επίλογο, στεφάνι δάφνης η Χαρίτα Μάντολες της Κύπρου, Ιούλης 1974.

	Η εκδήλωση τελεί υπό  την αιγίδα της Ιεράς Μητροπόλεως Κυρηνείας.

7 Μαΐου 2015

